Brian Mikkelsen (KF), 2010-05-11:
Socialdemokraterne har fremsat beslutningsforslag om forbud mod sms-lån.
Det er jo ikke første gang, at Socialdemokraterne har fremsat beslutningsforslag om forbud mod sms-lån.
I maj 2008 behandlede Folketinget et lignende forslag fra Socialdemokraterne.
Forbrugerombudsmanden har nu sammen med branchen og Forbrugerrådet udarbejdet retningslinjer for sms-lån, der trådte i kraft den 1. marts 2009.
Retningslinjerne betyder, at udbydere af sms-lån skal overholde en række regler om udbud og kreditaftaler og sikre forbrugeren oplysninger om lånet, lånets vilkår, priser, fortrydelsesret m.v.
Det vil f.eks. sige, at når en forbruger tager et sms-lån, skal alle bebyrdende aftalevilkår samt prisen for lånet fremgå af sms-korrespondancen mellem långiver og forbruger.
Låneudbyderen har også i hvert enkelt tilfælde pligt til at sikre sig, at låneaftalen med forbrugeren bliver indgået på et forsvarligt og informeret grundlag.
Det indebærer bl.a., at en erhvervsdrivende må foretage en vis kreditvurdering og sikre sig tilstrækkelig dokumentation for forbrugerens økonomiske situation.
Forbrugerombudsmanden har oplyst, at han ikke har modtaget klager over sms-lån.
Derudover er der en række lovregler, der også regulerer sms-lån.
I skiltningsbekendtgørelsen er der f.eks. en række krav til låneudbydere.
Låneudbydere skal således skilte med de årlige omkostninger i procent, også kaldet ÅOP.
Oplysningerne om lånet skal gives på det sted, hvor lånet udbydes eller bestilles, og de skal gives på en tydelig måde, ligesom oplysningerne skal være frit tilgængelige for forbrugerne.
Derudover har forbrugeren i henhold til forbrugeraftalelovens § 17 en fortrydelsesret.
Denne fortrydelsesret indebærer, at forbrugeren inden for 14 dage har ret til at fortryde aftalen.
Det vil sige, at forbrugeren har mulighed for at fortryde lånet i op til 14 dage efter, at det er optaget.
Det følger af Forbrugerombudsmandens retningslinjer, at långiveren maksimalt kan kræve op til 50 kr. i kompensation for lån op til og med 1.500 kr. og 100 kr. for lån op til 5.000 kr., hvis forbrugeren fortryder sms-lånet.
Der er således allerede en række regler, der beskytter forbrugerne, når de tager sms-lån.
Når det er sagt, er det selvfølgelig relevant at se på, om der er problemer med sms-lån i Danmark.
Beslutningsforslaget er begrundet med udviklingen i antallet af sms-lån i Sverige og de problemer, som har været forbundet hermed.
Men markedet for sms-lån i Danmark adskiller sig væsentligt fra det svenske marked, og der er intet, der tyder på, at sms-lån udgør et problem i Danmark.
Kronofogeden, der er en svensk statslig myndighed, der arbejder med gæld, har oplyst, at der ikke findes svenske tal for det samlede antal sms-lån i Sverige.
Kronofogeden kunne dog oplyse, at man i 2009 blev forelagt ca. 47.000 sager om ubetalte sms-lån.
Det bedste sammenligningsgrundlag er antallet af de misligholdte lån i Danmark, som er registreret hos Forbrugerombudsmanden.
Disse tal viser, at ud af de samlede 11.115 sms-lån og web-lån, der blev optaget i 2009, blev ca. 10 pct. af dem misligholdt.
Det vil altså sige, at det er omkring 1.100 lån, og det er jo trods alt et stykke fra 47.000 sager i Sverige.
Der er således stor forskel på, hvor mange sms-lån, der ikke betales i henholdsvis Danmark og Sverige.
Kronofogeden har endvidere oplyst, at der i Sverige er over 40 udbydere af sms-lån.
I Danmark var der i fjerde kvartal af 2009 tre udbydere af sms-lån.
Det svenske og det danske marked for sms-lån er således vidt forskelligt.
Jeg tror, at en af forskellene i forhold til det danske marked bl.a. er, at vi i Danmark hurtigt fik lavet retningslinjer for sms-lån.
Samtidig er de svenske forbrugere ikke i dag beskyttet på helt samme måde som de danske forbrugere.
Eksempelvis skal alle danske låneudbydere oplyse om lånets samlede pris, dvs. ÅOP.
I Sverige har de ikke en tilsvarende regel.
Et andet centralt element i denne diskussion er, om man skal forbyde et bestemt medie, når der skal optages lån.
Udviklingen vil jo hele tiden føre til nye låneformer, og vi vil opleve nye måder at indgå aftaler på, og at der vil blive brugt nye medier.
Jeg mener ikke, at et forbud mod lån gennem et bestemt medie er den rigtige løsning.
I stedet er det vigtigt, at de forbrugerbeskyttende regler er indrettet sådan, at de giver forbrugerne en god beskyttelse, og at reglerne gælder, uanset hvilken låneform og uanset hvilket medie der er tale om.
Samlet set viser tallene, at nogle forbrugere rent faktisk ønsker at optage sms-lån.
Omfanget er dog forholdsvis lille, og det har vist sig, at lånene ikke giver anledning til nævneværdige problemer for forbrugerne.
Jeg mener ikke, at et forbud vil være til fordel for forbrugerne.
Det, vi skal sikre, er, at forbrugerne i alle disse situationer er klar over prisen på lånet, og på hvilke vilkår lånene optages, og det ved jeg at Forbrugerombudsmanden allerede har sikret.
Jeg vil også gerne understrege, at selv om der ikke allerede er aktuelle problemer, er det et område, regeringen selvfølgelig har stærkt fokus på.
Men jeg mener ikke, at der er behov for at forbyde sms-lån i Danmark, og på den baggrund kan jeg ikke støtte beslutningsforslaget.